Muldersdrift-man in hoësorgeenheid ná aanval op hoewe | Netwerk24
Deur Marthinus Koekemoer 07 April 2019 19:26
Riaan-Juan Smit is Sondagoggend vroeg op 'n kleinhoewe by Muldersdrift aangeval
Liza Linde, Riaan-Juan Smit se suster, het op Facebook gesê sy was geskok toe sy om 04:00 Sondagoggend 'n oproep gekry het om te sê Smit is ernstig beseer in 'n plaasaanval. Volgens Linde is Smit erg geslaan en het hy beserings aan sy lyf en veral sy kop opgedoen.
Smit is die jongste slagoffer van 'n gewelddadige aanval op 'n kleinhoewe in die Muldersdrift-omgewing naby Johannesburg.
"Hy is verskriklik geslaan en ernstig beseer," sê sy.
"Hy bly op 'n kleinhoewe met verskeie kothuise, waar die aanvallers hom ingewag het."
Die aanvallers het Smit met 'n bobbejaansleutel bygedam. Nadat hulle weg is, het hy by sy tuinier om hulp aangeklop.
die afgelope twee weke was daar 17 aanvalle in die groter Lanseria-omgewing, waaronder Muldersdrift val.
Die aanval op Smit volg kort ná 'n aanval op 'n ander kleinhoewe in die omgewing waar Paul Borchers en sy seun aangehou is, maar nie beseer is nie. In dié aanval is 'n aantal selfone, 'n skootrekenaar, 'n TV-stel en ongeveer R2 000 in kontant gebuit. Volgens die polisieverslag het die rowers met Malawiese aksente gepraat, maar daar is tans geen verdagtes nie.
Terblanche sê oor die afgelope twee weke was daar 17 aanvalle in die groter Lanseria-omgewing, waaronder Muldersdrift val.
"Die wyse waarop die aanvalle uitgevoer is, verskil van geval tot geval, maar ons is bewus van 'n bende waarvan een lid 'n haelgeweer gebruik, wat vir verskeie aanvalle verantwoordelik was," sê sy. "Die bende bestaan uit vier tot ses mans wat altyd klapmusse dra. Ons vermoed hulle werk êrens in die omgewing en dat hulle buitelanders is."
Terblanche sê hierdie bende het intieme kennis van die wonings en die mense wat hulle aanval. Voorts neig hulle om eers te skiet en dan te steel. Die bende was vermoedelik by verskeie skietvoorvalle in die afgelope paar weke betrokke waar vier mense, onder wie twee kinders, gewond is en Jan Boshoff aan sy wonde beswyk het.
Volgens konst. Slindile Ntuli, woordvoerder van die polisie in Muldersdrift, was daar in die laaste week net twee huisrooftogte en een verkragtingsaak wat by hulle aangemeld is. "Ons grootste probleem tans is kapings," sê sy.
Drift Reaction het na aanleiding van die vlaag skietvoorvalle op 28 Maart 'n beroep op inwoners van die Sunrella-omgewing reg langs die Lanseria-lughawe gedoen om glad nie ná donker hul huise te verlaat, by vensters uit te kyk of hul honde buite te los nie.